Aanrandingsklagte teen Shivambu laat vaarFloyd Shivambu. (Foto: ANA) Nyiko Floyd Shivambu, onderleier van die EFF, se aanrandingsklag teen hom is Dinsdag in die Kaapse landdroshof laat vaar. Shivambu word daarvan aangekla dat hy ’n joernalis van Netwerk24, Adrian de Kock, in Maart 2018 buite die parlement aangerand het nadat De Kock ŉ vraag aan hom wou stel en foto’s wou neem. Eric Ntabazalila, woordvoerder van die Nasionale Vervolgingsgesag (NVG), sê die vryskelding kom ná Shivambu se suksesvolle aansoek dat die hof hom nie vervolg nie. “Die landdros, Lindiwe Gura, het die klaer en getuies se getuienis as teenstrydig verwerp. Sy het gesê die klaer was ‘teenstrydig met sy mediese bewyse’. Sy het bygevoeg dat een van die getuies selfs sy getuienis aangepas het om by die staat se saak te pas,” sê Ntabazalila. Maroela Media het vroeër berig De Kock het saam met ander joernaliste buite die parlement gewag op nuus oor die DA se tugverhoor teen Patricia de Lille. Shivambu en nog ander mans het daar aangekom en gevra vir watter saak hulle daar is. Volgens De Kock het Shivambu en die ander mans skielik geëis dat hy die foto wat hy van hulle geneem het, moet verwyder. Hulle het sy toerusting probeer gryp en hom rondgepluk. Ander joernaliste het die onderonsie afgeneem. Shivambu het kort daarna om verskoning gevra vir die “onderonsie”. Shivambu het gesê De Kock het foto’s van hom geneem en daarop aangedring om met hom te praat terwyl hy dokumente ontvang het wat met ŉ vergadering van die parlementêre staande komitee oor finansies verband hou. Hy het nie besef hy is ŉ verslaggewer nie, het Shivambu verduidelik.